EELNÕU


NARVA LINNAVOLIKOGU
OTSUS
Narva linn







_______2017 nr _____
Narva linna üldplaneeringu (sealhulgas

Narva vanalinna linnaosa ning Narva linna

tööstuspiirkonna linnaosa üldplaneeringute)

ülevaatamine
1. Asjaolud ja menetluse käik
Planeerimisseaduse § 92 lg 1 kohaselt vaatab kohaliku omavalitsuse volikogu üldplaneeringu üle iga viie aasta tagant. Kohaliku omavalitsuse volikogu esitab maavanemale kokkuvõtte üldplaneeringu ülevaatamise tulemusest kuue kuu jooksul ülevaatamisest arvates.
Ehitusseadustiku ja planeerimisseaduse rakendamise seaduse § 5 kohaselt vaatab kohaliku omavalitsuse üksus enne käesoleva seaduse jõustumist kehtestatud üldplaneeringud üle hiljemalt 2018. aasta 1. jaanuariks. Alates 2018. aasta 1. jaanuarist vaadatakse üldplaneeringud üle planeerimisseaduses sätestatud korras. Lisaks planeerimisseaduses üldplaneeringu ülevaatamise kohta sätestatule esitatakse maavanemale ülevaade nimetatud üldplaneeringut muutvate detailplaneeringute kohta. Kohaliku omavalitsuse üksus esitab ülevaates arvamuse, kas üldplaneeringut on detailplaneeringutega oluliselt muudetud ning kas üldplaneering on seetõttu terviklik ja elluviidav. Maavanem võib pärast käesoleva paragrahvi lõikes 2 nimetatud arvamuse saamist esitada kohalikule omavalitsusele ettepaneku uue üldplaneeringu algatamiseks, kui tema hinnangul on üldplaneeringut detailplaneeringutega oluliselt muudetud.

Narva linna üldplaneeringu koostamine oli algatatud 15.05.2008 Narva Linnavolikogu otsusega nr 150 Narva Linnavalitsuse Arhitektuuri- ja Linnaplaneerimise Ameti ettepanekul. Üldplaneeringu koostamise eesmärgiks on reguleerida maa-aladele ehitamise ning maa-alade kasutamisega (füüsiline ruum) seonduvaid aspekte. Narva linna üldplaneering kehtestati 24.01.2013 Narva Linnavolikogu otsusega nr 3.
Narva linna üldplaneering on koostatud nii, et sellega kehtivad või hakkavad kehtima samaaegselt kaks linna osa üldplaneeringut:
· Narva linna tööstuspiirkonna linnaosa üldplaneering, AS Pöyry Entec (töö nr 787/07);
· Narva vanalinna linnaosa üldplaneering, AS Ramboll Eesti.

Mõlema planeeringu sisuga on Narva linna üldplaneeringu väljatöötamisel arvestatud. Vastuolude ilmnemisel üldplaneeringu ja linna osa üldplaneeringu vahel tuleb kehtivaks lugeda linnaosa üldplaneeringus määratu.
Narva Vanalinnas määratakse detailplaneeringute koostamise, projekteerimise ja ehitamise ning maakasutustingimused Narva vanalinna linnaosa üldplaneeringuga, mille koostamine oli algatatud 30.11.2006 Narva Linnavolikogu otsusega nr 132 Narva Linnavalitsuse Arhitektuuri- ja Linnaplaneerimise Ameti ettepanekul. Üldplaneeringu koostamise eesmärk on Narva vanalinna linnaosa tulevikustrateegia väljatöötamine ja üldplaneeringu rakendamisel vanalinna linnaosa ajaloolise ja geograafilise potentsiaali tõstmine ning üheselt kehtiva raamistiku seadmine ehitus- ja arendustegevuse teostamiseks linnaosa territooriumil. Narva vanalinna linnaosa üldplaneering kehtestati 22.11.2012 Narva Linnavolikogu otsusega nr 132.
Narva linna tööstuspiirkonna linnaosa üldplaneeringu koostamine oli algatatud 17.04.2008 Narva Linnavolikogu otsusega nr 122 Narva Linnavalitsuse Arhitektuuri- ja Linnaplaneerimise Ameti ettepanekul. Üldplaneeringu koostamise eesmärgiks on juhtnööride andmine tööstusala arendamiseks ning aluste loomine käsitletava ala sidumiseks investeerimiskavade ja –plaanidega, tööstus- ja ärihoonete rajamiseks sobilike alade määramine, ala siseste väiksemate koostööpiirkondade määramine, moodustatavate koostööpiirkondade maakasutuse olemasolevate ja kavandatavate sihtotstarvete alusel maakasutuse juhtfunktsioonide määramine, liikluskorralduse, heakorra ja haljastuse üldpõhimõtete määramine, tehnovõrkude magistraaltrasside asukoha määramine ning ala tehnovõrkudega varustamise lahendamise põhimõtete määramine, arvestades vajadust suurendada maakasutuse intensiivsust üldplaneeringuga äri-, tööstus- ja tootmisalaks ettenähtud piirkonnas. Narva linna tööstuspiirkonna linnaosa üldplaneering kehtestati 21.10.2010 Narva Linnavolikogu otsusega nr 143.
Üldplaneeringu ülevaatamise eesmärk on selgitada välja kehtiva üldplaneeringu aja- ja asjakohasus.
Üldplaneeringukohase arengu tulemused
Nii üldplaneering kui ka arengukava on omavalitsuse arengustrateegia kajastajad. Arengukava ülesanne on reguleerida elukeskkonnaga seonduvaid sotsiaal-majanduslikke aspekte (sotsiaalne ruum, majandusruum, omavalitsuse eelarve kujundamine) ja üldplaneeringu eesmärk on reguleerida maa-aladele ehitamise ning maa-alade kasutamisega (füüsiline ruum) seonduvaid aspekte. Majanduse, sotsiaalsfääri ja keskkonna ruumilised aspektid peavad leidma kajastuse üldplaneeringus.

Viimase kahekümne aastaga on elanike arv Narva linnas pidevalt vähenenud: aastal 2000 oli Narva elanike arv 73 300, aastal 2016 aga juba 60 406, seega keskmiselt on linn kaotanud ca 805 elanikku aastas. Tõenäoliselt elanikkonna kahanemine jätkub. Peamiselt noorte lahkumisel suureneb elanikkonna keskmine vanus ja negatiivne iive, mistõttu rahvaarvu vähenemine võib olla tulevikus vägagi järsk. Üldplaneeringuga  määratud ruumilise arengu üldpõhimõtteks oli lähima 10 kuni 15 aasta perspektiivis linna territooriumi elanikele, külalistele ja turistidele võimalikult soodsaks elamis- ja puhkamistingimuste kohaks muutmine. Üldplaneeringu mõju Narva linna arengule on olnud üldiselt positiivne, kuid kahjuks ei soodusta see elanikkonna püsimajäämist, ei kajasta ega pakku lahendusi kahaneva linna problemaatikale ega aita kaasa linna ruumilisele arengule selge fookuse tekitamisele.

Üldplaneeringu vastavus 01.07.2015 jõustunud seaduse eesmärkidele

01.07.2015 jõustunud planeerimisseaduse eesmärgiks on luua ruumilise planeerimise kaudu eeldused ühiskonnaliikmete vajadusi ja huve arvestava, demokraatliku, pikaajalise, tasakaalustatud ruumilise arengu, maakasutuse, kvaliteetse elu- ning ehitatud keskkonna kujunemiseks, soodustades keskkonnahoidlikku ning majanduslikult, kultuuriliselt ja sotsiaalselt jätkusuutlikku arengut.

Narva linna üldplaneeringu koostamisel tuli lisaks enne 01.07.2015 kehtinud planeerimisseaduse § 8 lõikes 3 sätestatud ülesannetele täita ka järgmiseid eesmärke:

· Tagada parim võimalik elukeskkond Narva linnas ning näha ette võimalused kogu linna tasakaalustatud ja säästvaks arenguks;

· Tagada reformimata riigimaade lihtsam munitsipaliseerimine;

· Tagada linna valmisolek Euroopa Liidu erinevate struktuurifondide vahendite saamiseks kohaliku arengu projektide rahastamisel ja linna arengukavade edukaks realiseerimiseks;

· Seada maakasutustingimused, määrates maksimaalse hoonestuse tiheduse ja kõrguse piirkonniti. Samuti tuleb anda tulevikku suunatud ning praegust olukorda lähtekohaks võttev lahendus aiandusühistutes maakasutus-, ehitus- ning planeerimistegevuse suunamiseks;

· Fikseerida ajutiste ehitiste (kioskite, paviljonide) lubatavad ehitusalad ning nende püstitamiseks keelatud alad piirkonniti.

Kehtiva üldplaneeringu eesmärgid ei ole vastuolus uue planeerimisseadusega.
Üldplaneeringu elluviimisel ilmnenud olulised mõjud ning oluliste negatiivsete mõjude vähendamine
Narva linna üldplaneeringu (sealhulgas Narva vanalinna linnaosa ning Narva linna tööstuspiirkonna linnaosa üldplaneeringute) elluviimisel ei ole kaasnenud olulisi negatiivseid mõjusid majanduslikule, sotsiaalsele, kultuurilisele ja looduskeskkonnale üldplaneeringu lahendusest lähtudes. Siiski on üldplaneeringus esitatud tingimused kohati kas liialt leebed (seletuskirjas on tihti kasutatud sõna “soovitavalt”) või liialt kurnavad (nt rangelt sätestatud maakasutus, aiamajadele ning krundi suurustele liigsed piirangud), mis ei soodusta linna dünaamilist arengut. Samuti pole kehtiv üldplaneering soodustanud ka väikeettevõtluse arengut, mis on Narva laadse linna edasiseks arenguks väga vajalik.
Planeeringutest ja õigusaktidest tulenevate muudatuste üldplaneeringusse tegemise vajadus

Peale kehtiva üldplaneeringu kehtestamisest on muudetud mitmeid õigusakte. Narva linna ehitusmäärus on kehtetu alates 01.07.2017, millega seoses jäid linna mõnedele ruumilistele aspektidele kehtivad reeglid õhku rippuma (näiteks tänavakaubanduse ja kioskite paigutuse tsoneerimine, fassaadide värvilahenduste kooskõlastamise vajalikkus, jne).
01.07.2015 jõustus uus planeerimisseadus. Detailplaneeringute koostamise põhimõtted üldplaneeringu seletuskirja punktis 2.2.1. lähtusid vanast planeerimisseadusest ja ehitusseadusest ning vajavad täpsustamist lähtudes kehtivast seadusandlusest.
Detailplaneeringud
Üldplaneeringu elluviimine on toimunud eeskätt läbi detailplaneerimise. Kehtiva üldplaneeringu muutmine on võimalik vaid detailplaneeringu kaudu. Vastavalt planeerimisseaduse § 142 lg 1 võib detailplaneering põhjendatud vajaduse korral sisaldada kehtestatud üldplaneeringu põhilahenduste muutmise ettepanekut. Kehtestatud üldplaneeringu põhilahenduse detailplaneeringuga muutmiseks loetakse üldplaneeringuga määratud maakasutuse juhtotstarbe ulatuslikku muutmist, üldplaneeringuga määratud hoonestuse kõrguspiirangu ületamist, krundi minimaalsuuruse vähendamist, detailplaneeringu kohustuslike alade ja juhtude muutmist ning muu kohaliku omavalitsuse üksuse hinnangul olulist või ulatuslikku üldplaneeringu muutmist.

Narva linnas on detailplaneeringute koostamisel enamasti arvestatud kehtestatud üldplaneeringuga, kuigi selle kehtivuse ajal sai kehtestatud 7 üldplaneeringut muutvat detailplaneeringut.
Narva linna üldplaneeringu kehtivuse ajal on kehtestatud kokku 15 detailplaneeringut. Neist 3 detailplaneeringut tõid kaasa üldplaneeringu muutmise ettepaneku maakasutuse sihtotstarbe osas. Ühe detailplaneeringuga lasti ületada Narva linnas lubatud maksimaalne hoonestuse kõrgus.
Narva vanalinna linnaosa üldplaneeringu kehtivuse ajal on kehtestatud 3 detailplaneeringut, millest ainult 1 tõi kaasa üldplaneeringu muutmise ettepaneku maakasutuse sihtotstarbe osas.

Narva linna tööstuspiirkonna linnaosa üldplaneeringu kehtivuse ajal sai kehtestatud 4 detailplaneeringut. 1 detailplaneering tõi kaasa üldplaneeringu muutmise ettepaneku maakasutuse sihtotstarbe osas.
Narva linna üldplaneeringu, Narva vanalinna linnaosa üldplaneeringu ning Narva linnatööstuspiirkonna linnaosa üldplaneeringu kehtimise ajal kehtestatud detailplaneeringute loetelu on toodud käesoleva otsuse LISA-s 1.
Omaette väljakutseks on see, et linnas on hulgaliselt vanu detailplaneeringuid, mida ei ole viimaste 5+ aastate jooksul ellu viidud ning need ei vasta ka enam linna arenguvajadustele. Üldplaneeringu ülevaatamine annaks võimaluse teostada detailplaneeringute inventuur.

Järeldus ja uue üldplaneeringu koostamise vajadus

Üldplaneeringu põhilahendus on valdavalt kooskõlas linna arengut käsitletavate strateegiliste dokumentidega. Üldplaneeringuga määratud ruumilise arengu suunad on jätkuvalt aktuaalsed, kuid vajavad täiendamist järgmiste teemade osas:
· Üldplaneeringuga sätestatud reegleid on vaja kas selgemaks defineerida või paindlikumaks muuta, lähtuvalt välja kujunenud praktikast ning linna arenguvajadustest;

· Elanike vähenemise mõju linnale (eriti vananeva elanikkonna mõju linnale) vajab analüüsi elanikkonna kaardistamise ning väärtuslike ja arengupotentsiaaliga alade defineerimise näol, mis annaks omakorda võimaluse määrata suunised linna taristu optimiseerimiseks ning tihendamiseks;

· Aianduskooperatiivide ja väikeelamute alade arengu ja ehitustingimuste osa on kehtivas üldplaneeringus käsitletud puudulikult. Erilist tähelepanu ja detailsemat käsitlemist vajab Kudruküla linnaosa. Tuleks läbi kaaluda ja analüüsida võimalused, kas ja mil viisil aianduskooperatiivid ümber korraldada aastaringseks elamiseks;
· Kehtiv üldplaneering ei soodusta tühjadele avalikele ja muudele hoonetele uute funktsioonide leidmist, ei soodusta vahekasutuse potentsiaali kasutamist;

· Äritänavate kujundamine (nt. Tallinna mnt-le ärihoonetele ehitusõiguse määramine);

· Rohevõrgustiku ning ka hoonete vahelise ruumi sidususe põhimõtete teema on käsitletud puudulikult;
· Kreenholmi rahvusvahelise tähtsuse rõhutamist läbi kesklinnaga sidumise on käsitletud puudulikult;

· On vaja määrata maksimaalse hoonestuse tihedus, kõrgus ning täpsemad arhitektuursed nõuded piirkonniti;
· Fikseerida ajutiste ehitiste (kioskite, paviljonide) lubatavad ehitusalad ning nende püstitamiseks keelatud alad piirkonniti;
· Linnaosade üldplaneeringud tuleb integreerida linna üldplaneeringusse;
· Tuleb välja selgitada detailplaneeringute ajakohasus;

· Peab täiendama arhitektuurivõistluse läbiviimise tingimusi;
· Vajab täpsustamist miljööväärtusega hoonestusalade kaitse- ja kasutustingimuste osa ning vajadusel ka miljööalade piirid;

· Tuleb defineerida väärtuslikud piirkonnad;

· Tuleb läbi vaadata kalda ehituskeeluvööndiga seonduv ja vajadusel ette näha selle vähendamine ja kallasraja avamine;

· Tuleb analüüsida võimalusi transiidi linnakeskusest väljapoole viimiseks;

· Tuleb koostada erinevate liikumisviiside ja -suundade analüüs;

· Tuleb kaalutleda tööstuse linnakeskusest välja viimise võimalusi;

· Tuleb suunata parkimise korraldamist linnas, vajadusel ette näha uute garaažilinnakute rajamist ning linna keskuses asuvate garaažide kesklinnast välja viimist;
· Tuleb lahti kirjutada vabaplaneeringuga alade hooldus- ja kasutustingimused.
2. Õiguslikud alused
2.1. Ehitusseadustiku ja planeerimisseaduse rakendamise seaduse § 5 lg 1 kohaselt vaatab kohaliku omavalitsuse üksus enne käesoleva seaduse jõustumist kehtestatud üldplaneeringud üle hiljemalt 2018. aasta 1. jaanuariks.
2.2. Planeerimisseaduse § 92 lg 1 kohaselt vaatab kohaliku omavalitsuse volikogu üldplaneeringu üle iga viie aasta tagant. Kohaliku omavalitsuse volikogu esitab maavanemale kokkuvõtte üldplaneeringu ülevaatamise tulemusest kuue kuu jooksul ülevaatamisest arvates.
3. Otsus
Kinnitada Narva linna üldplaneeringu (sealhulgas Narva vanalinna linnaosa ning Narva linna tööstuspiirkonna linnaosa üldplaneeringute) ülevaatamise tulemused. Käesolevas otsuses esitatud põhjendusi arvestades pidada vajalikuks Narva linna uue üldplaneeringu koostamist. Samas jätta kehtima Narva vanalinna linnaosa üldplaneeringu ja Narva linna tööstuspiirkonna linna osa üldplaneeringu ning integreerida neid linna üldplaneeringusse.
4. Rakendussätted
4.1. Käesolev otsus jõustub seadusega sätestatud korras.
4.2. Narva Linnavalitsuse Arhitektuuri- ja Linnaplaneerimise Ametil esitada üldplaneeringu ülevaatamise tulemused Ida-Viru Maavanemale kuue kuu jooksul ülevaatamisest arvates.
4.3. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes „Põhjarannik“ ja “Город” ning ameti veebilehel.
4.4. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul alates jõustumisest.

